Skagakonur leika til úrslita á Fylkisvelli á morgun Kvennalið ÍA leikur til úrslita kl. 14 á morgun , laugardag , gegn Fylki um Íslandsmeistaratitilinn í 1. deild kvenna í knattspyrnu en leikurinn fer fram á Fylkisvelli í Árbæ . Liðið tryggði sér sæti í úrslitum á þriðjudaginn og um leið sæti í Pepsídeildinni næsta tímabil þegar það hafði betur í undanúrslitaeinvígi gegn KR 3 : 2 . ÍA og Fylkir léku saman í B-riðli 1. deildar í sumar og mættust tvisvar . Í fyrri leiknum sem fram fór á Akranesi skildu liðin jöfn 1 : 1 , en í síðari leiknum sigruðu Fylkiskonur auðveldlega 7 : 1 . Skagakonur eiga því harma að hefna á morgun í leiknum mikilvæga og munu eflaust mæta ákveðnar til leiks þar sem titill er í húfi . Skessuhorn hvetur alla stuðningsmenn liðsins og Skagamenn nær og fjær til að mæta á Fylkisvöllinn á morgun og hvetja stelpurnar til sigurs . Áfram ÍA ! Knattspyrnufélag ÍA hefur ákveðið að bjóða iðkendum félagsins sem mæta í gulu peysunni frítt í rútu á úrslitaleikinn . Verð fyrir aðra með rútinni er 1.000 kr . Áætlað er að rútan fari frá Jaðarsbökkum kl. 12:55 .